ЖББ М.П.Русаков атындағы №2 санаторлық мектеп-интернаты КММ

ағылшын тілі пәнінің мұғалімі Ынтыкбекова Гульнара Канатовна

*«Ойлы бала, ойыннан өседі»*

*Халық даналығы*

Ағылшын тілі сабағында дидактикалық ойындар арқылы бала белсенділігін дамыту.

 Көп тұжырымдардың бірі бойынша ойын қоғамның діни, әлеуметтік-экономикалық және мәдени дамуы кезіндегі бос уақыт пен демалысты өткізу мәселесінен туындаған. Ерте заманда ойын қоғамдық өмірдің бір бөлігі болып, оған діни саяси маңыз берілген. Ертеде гректер ойынды Құдайлар қолдаған десе, Қытайда мерекелік ойындарды император ашып, өзі де қатысқан дейді.

 Сабақта тиімді қолданылған ойын түрлері - мұғалімнің түсіндіріп отырған материалын оқушылардың сапалы меңгеруіне сенімді көмекші бола алады. Өйткені, кіші жастағы оқушылар жас ерекшеліктеріне байланысты ойынға өте ынталы келеді. Балалар тез серігіп, тапсырмаларды тез әрі қызығып орындайтын болады.

 Ойындар баланың тапқырлығын, байқағыштығын, зейінділігін арттырумен қатар, ерік, сезім түрлерін де дамтытады. Ойын түрлері көп. Соның ішінде бастауыш және орта буын сыныптарда пайдаланатын: ойын-сабақ, ойын-жаттығу, сергіту ойындары, дидактикалық мақсаттағы ойындар, сөздік ойындар, логикалық ойындар т.б. Осылардың ішінде дидактикалық мақсаттағы ойындардың оқыту үрдісінде оқушылардың коммуникативтік құзіреттіліктерін дамытуда үлесі зор болып табылады.

 Психологиялық тұрғыдан алып қарағанда бастауыш және орта буында оқушылар белсенді және өте қозғалмалы болып келеді. Бұл жастағы балалар өздерін еркін ұстап, сабаққа аса қызығумен қатысады, өзінің айналасындағы нәрселерді көріп, соны бейнелеуді ұнатады. Рөлдік ойындарды табысты және қарқынды жүргізе біледі. Сөйлеу әрекетінде қозғаушы күш – ырғақ. Сөйлеу ырғағын құру мұғалімдердің рөлдік ойындарды ұйымдастырудағы ең қиын іс-әрекеті. Оқушылардың қызығуын арттыру мақсатында мұғалім ойынға қатысушының өзіндік сөз ырғағын бейнелеп көрсетіп, тапсырманы дұрыс құра білуі керек. Тақырыптық «рөлдік-ойындар» оқушылардың сөйлеу дағдысының қалыптасуын дамытады.

 Ойын бір қарағанда қарапайым құбылыс не әрекет сияқты болғанымен, ол ұжымдық әрекет. Ойын арқылы оқушының:

* Зейіні қалыптасады;
* Өзара сыйластыққа үйретеді;
* Сабаққа қызығушылы артады;
* Қисынды ойлау қабылеті дамиды;
* Сөздік қоры баийды, тілі дамиды;

 Сондай ойындардың бірі – «Керекті сөзді тауып айт». Ойынның мақсаты - қажетті сөздерді дұрыс тауып айтуға жаттықтыру, оқушы зейінін қалыптастыру. Мұғалім сол сабаққа қатысты жалпылама сөзді атайды, оқушылар қажетті сөздерді атайды немесе жазады. Сондай-ақ оқушы зейінін қалыптастыруда *«Who’s the faster?»* ойынын өткізуге болады. Бұл ойынды барлық сабақтарда қолдануға болады. Сабақ барысында оқушылардың қызығушылығы, зейіні, тілін дамыту үшін дидактикалық ойындар мен тапсырмалардан басқа грамматикалық ойындардың орны ерекше.

 Сабақ барысында оқушының тілін дамытатындай, коммуникативтік құзыреттілігін қалыптастыратындай ойындарды қолдануға болады. Олар: «доппен ойыны» - балалар допты бір-біріне лақтырып заттың атын немесе түсін, жалғастыру керек. *«Сұрақ қой»* ойынында үстелдің үстінде бірнеше заттар жатады, оқушылар әр затқа сұрақ қоюлары керек, «Затты тап» ойынында мұғалім әлдебір затты жасырып, сұрақтар қою барысында оқушылар ол не зат екенін шешуі керек, *«Сөз құра»* - суретке қарап атын атау және осы сөздің бірінші әрпіне сөз құрау керек, *«Дым білмес»* ойынында оқушы тақтадағы сөзді немесе қағаздағы санды дұрыс оқымайды, мысалы: мұғалім 10 санын көрсетеді, ал оқушы It’s eleven десе, сынып түзетіп No, it’s ten деп жауап беру керек, *«Түсті ата»* ойынында мұғалім жасыл түсті қағазды көрсетіп «What colour is it?» деп сұрайды, балалар «It’s green» деп жауап береді.Әр ойын сабақ мақсатына сай қолданыс табады. Бұл ойындар оқушының сөйлеу тілін жаттықтырады., яғни коммуникативтік құзыреттілікті арттырады. Сонымен қатар оқушы құзыреттіліктерін дамытатындай рөлдік, сюжеттік ойындарға үлкен мән беру керек. Ойын үстінде бала сұранысы мен мұғалім тапсырмасы өзара ұштасады. Мысалы: *«Our house» ойыны.* Топ өздері тұрғысы келетін үйдің сұлбасын сызады немесе суретін салады. Одан кейін осы үйді салу үшін материалдарды анықтап алады. Осылайша ойын өмірмен байланыстырады. *«Сөйлемді аяқта ...».* Бұл жаттығуда да кез келген пән сабағында қолдануға болады. Оқушылар екі топқа бөлінеді. «А» және «В» тобы. Өткен тақырып бойынша бір топқа сөйлемнің басы, екінші топқа сөйлемнің аяқталуы беріледі, олар сынып бөлмесінде еркін жүріп өз сыңарларын табуы керек.

 Қорытындылай келе, дидактикалық ойындар оқушылардың таным белсенділігін жандандырып, өздігінен ойлауын дамытады. Олар кез келген оқу материалын қызықты да тартымды қылып, оқушылардың көңіл күйін көтеруге, өздерінің жұмыстарына қанағаттануға және білім үрдісін жеңіл меңгеруге көмектеседі. Сабақ барысында ойын арқылы дамытуға арналған тапсырмалар жүйелі бағытталып, ұйымдастырылып отырса мұғалім сабақ мақсатына жеткізеді.